Bartholomeus de Camerino, familiaris sanctissimi domini nostri pape Innocentij octavi et per eius sanctitatem commissarius et executor specialiter deputatus super executione et expedicione indulgenciarum sancte cruciate per prefatum sanctissimum dominum nostrum papam concessarum pro catholice fidei defencione, vobis omnibus et singulis, ad quos presentes nostre littere peruenerint, salutem in Domino sempiternam. Noueritis, quod prefatus dominus noster papa, considerata magnitudine calamitatis et periculi, in qua religio christiana versatur propter crebros incursus nephandissimorum Turcorum, Tartarorum aliorumque infidelium, qui quotidie nituntur orthodoxe fidei cultores inuadere et in eorum spurcissime secte errores inducere et a veritate prefate fidei deuiare, cupiens indempnitati fidei corporis animeque subditorum saluti prouidere, vt fideles ipsi ad defensionem dicte fidei et infidelium predictorum impugnationem et resistenciam promptius assurgant per spiritualem thesaurum militantis ecclesie, qui nunquam exhauriri potest, necessaria suffragia decreuit exquirere per plenissimas indulgenciarum gracias inuitando et exhortando per suas patentes litteras concessit omnibus, qui cum effectu persoluerint per se vel alium quatuor, tres, duos aut vnum ducatum auri vel tantum quantum cum prefato Bartholomeo vel cum habentibus potestatem ab eo conuenerint tam ipse quam quilibet de ipsorum contribuencium familia possint sibi eligere ydoneum confessorem, presbiterum secularem uel regularem, curatum vel non curatum, qui confessione eorum diligenter audita concedere possit et valeat absolutionem plenariam ac remissionem omnium suorum peccatorum quantumcunque grauium et enormium, eciam si talia forent, propter quos sedes apostolica esset merito consulenda, exeptis criminibus et peccatis conspiracionis in Romanum pontificem et sedem apostolicam et iniectionis manuum violentarum in episcopos et superiores prelatos, et possit absoluere ab omnibus censuris et penis ecclesiasticis quibuscunque et quomodocunque contractis a iure vel ab homine inflictis seu promulgatis cum dispensacione et absolucione omnium votorum, exeptis votis dumtaxat religionis et castitatis, et cum dispensacione et absolutione omnium irregularitatum, exeptis irregularitatibus prouenientibus ex homicidio voluntario et bigamia semel in vita et eciam in mortis articulo sepius ac pluries occurenti dicta plenaria absolucio impendi valeat et totiens quotiens infirmitate grauati de morte timerent, et in aliis dicte sedi nostre reseruatis casibus tociens quotiens id petierint de absolucionis beneficio prouidere et in vero mortis articulo plenariam omnium suorum peccatorum remissionem et absolutionem impendere. Et quia deuot in Christo (Här rum för namnet) sue salutis memor, volens dictas indulgenciarum gracias consequi, contulit elemosinam iuxta apostolice sedis indultum, idcirco tenore presentium committimus et mandamus omnibus sacerdotibus, electis per prefatum contribuentem, quod absoluant eligentem et confitentem vt premittitur commutando vota, si qua emisit in istam sanctam expedicionem iuxta tenorem litterarum apostolicarum commissarum dicte sancte expedicioni facta prius composicione cum dicto commissario vel cum eiusdem substitutis super casibus sedi apostolice specialiter reseruatis; in quorum fidem presentes fieri fecimus litteras et sigillo, quo ad hoc vtimur, communiri. Datum anno Domini M°cccc°lxxxv die mensis. Forma absolutionis. Misereatur tui etc. Dominus noster Jhesus Christus merito sue sanctissime passionis te absoluat, et ego, auctoritate eiusdem et eius beatorum Petri et Pauli apostolorum ac sanctissimi domini nostri pape in hac parte michi commissa, absoluo te ab omnibus sentencijs excommunicationis maioris vel minoris suspensionis et interdicti ac alijs censuris ecclesiasticis, si incidisti, et ab omnibus quoque peccatis tuis, criminibus, excessibus et delictis quantumcunque grauibus et enormibus, eciam sedi apostolice reseruatis iuxta apostolice sedis indultum, imparciendo tibi plenariam remissionem et indulgenciam omnium peccatorum tuorum, et restituo te gremio et vnioni sancte matris ecclesie ac eiusdem sacramentis et participationi fidelium et illi puritati et statui innocentie, in quo eras quando baptisatus fuisti, remittendo tibi omnem penam, quam pro eisdem pati deberes tam in presenti vita quam in purgatorio. In nomine patris, filij et spiritus sancti, amen. Vade in pace et amplius noli peccare.